**OBRAZLOŽENJE**

Člankom 19. stavkom 1 Zakona o klimatskim promjenama i zaštiti ozonskog sloja (Narodne novine 127/19) propisano je da Predstavničko tijelo županije, Grada Zagreba i velikoga grada donosi program ublažavanja klimatskih promjena, prilagodbe klimatskim promjenama i zaštite ozonskog sloja (u daljnjem tekstu: Program).

Ljudski izazvane klimatske promjene prepoznate su kao najveći izazov čovječanstva stoga je priprema odgovora na nadolazeće promjene u klimi od ključne važnosti i za Grad Zagreb. Posljednjih godina u Zagrebu broj vrućih dana (kada dnevna maksimalna temperatura prelazi 30°C) u ljetnom razdoblju iznosi preko 40 u odnosu na tek 11 dana zabilježenih 70-ih godina prošlog stoljeća. Broj vrućih dana u ubrzanom je porastu te posljednjih 30 godina bilježimo približno 9 vrućih dana više svakog desetljeća. Istovremeno centar grada izložen je učinku urbanog toplinskog otoka te su temperature na mjernoj postaji Grič oko 2°C više nego na mjernoj postaji Maksimir zahvaljujući visokom stupnju urbanizacije s premalo zelenih površina, dodatno pojačavajući opasnost od budućeg porasta temperature. Asfaltne i betonske površine, osim doprinosa porastu lokalne temperature, pojačavaju i rizik od urbanih bujičnih poplava koji raste s prognoziranim porastom dnevne maksimalne količine oborine. Visoke i sve više temperature ljeti zajedno s učestalijim i ekstremnijim oborinama zimi predstavljaju ugrozu za ljudski život, imovinu i infrastrukturu grada stoga je ključno pravovremeno i neodgodivo djelovati na zaustavljanju i smanjenju emisija stakleničkih plinova (ublažavanje) kao i na prilagodbi infrastrukture i društva budućoj izmijenjenoj klimi.

Cilj Programa je sustavno, plansko i usmjereno djelovanje ka ublažavanju klimatskih promjena i prilagodbi klimatskim promjenama po pojedinačnim sektorima. Program obuhvaća opis trenutne klime i projekciju buduće klime, procjenu utjecaja klimatskih promjena, analizu rizika, procjenu emisija stakleničkih plinova, mjere prilagodbe i ublažavanja klimatskih promjena i procjenu potrebnih sredstava te mjere zaštite ozonskog sloja.

Program je pripremio Sektor za ekološku održivost Gradskog ureda za gospodarstvo, ekološku održivost i strategijsko planiranje u suradnji s ostalim gradskim uredima i institucijama te na temelju izrađenih radnih podloga.

O Nacrtu prijedloga Programa provest će se savjetovanje sa zainteresiranom javnošću u trajanju od 30 dana u razdoblju od 8. prosinca do zaključno s 7. siječnja 2025. godine.

Slijedom navedenog, predlaže se Gradskoj skupštini Grada Zagreba donošenje Programa kao u predloženom tekstu.